Xitoy Xalq Respublikasi tashqi ishlar vaziri bilan uchrashuv

12.11.2016
O‘zbekiston Respublikasi Prezidenti vazifasini bajaruvchi Shavkat Mirziyoyev 12-noyabr kuni Xitoy Xalq Respublikasi tashqi ishlar vaziri Van Ini qabul qildi.
Shavkat Mirziyoyev mehmonni yurtimizga tashrifi bilan qutlab, O‘zbekiston Respublikasining Birinchi Prezidenti Islom Karimov vafoti munosabati bilan O‘zbekiston xalqiga chuqur hamdardlik izhor etgani va qoʻllab-quvvatlagani uchun Xitoy Xalq Respublikasi rahbariyatiga, shaxsan XXR Raisi Si Szinpinga samimiy minnatdorlik bildirdi. Xitoy tashqi ishlar vazirining Samarqandda boʻlib, Islom Karimov xotirasiga hurmat bajo keltirgani Birinchi Prezidentimizga yuksak ehtirom ifodasidir.
Samimiy va xayrixohlik ruhida oʻtgan suhbat davomida O‘zbekiston bilan Xitoy oʻrtasidagi har tomonlama strategik sheriklik munosabatlari izchil rivojlanayotgani va mustahkamlanib borayotgani ta’kidlandi.
Tomonlar O‘zbekiston Respublikasi Prezidenti Islom Karimovning 2015-yilda Xitoyga hamda XXR Raisi Si Szinpinning 2016-yilda O‘zbekistonga tashriflari oʻzaro anglashuv va ishonchga asoslangan munosabatlarni yanada mustahkamlagani, ikki taraflama manfaatli hamkorlikka yangi sur’at bagʻishlaganini alohida qayd etdilar.
Mamlakatlarimiz muntazamlik kasb etgan oliy darajadagi muloqotlarga alohida ahamiyat qaratadi. Bu amaliyotni kelgusida ham davom ettirish, 2017-yilda navbatdagi uchrashuvlarni oʻtkazishga kelishib olindi.
Van I joriy yil iyun oyida Toshkentda boʻlib oʻtgan Shanxay hamkorlik tashkiloti Davlat rahbarlari kengashi majlisi va uning natijalariga yana bir bor yuksak baho berdi. Mamlakatlarimizning ShHT va boshqa xalqaro tashkilotlar doirasidagi yaqin hamkorligini davom ettirishdan tomonlar birdek manfaatdor ekani ta’kidlandi.
O‘zbekiston – Xitoy hukumatlararo hamkorlik qoʻmitasi va uning tarkibida faoliyat yuritayotgan yettita ixtisoslashgan quyi qoʻmitalar doirasida amalga oshirilayotgan ishlar samaralari qayd etildi.
Ikki tomonlama, mintaqaviy va xalqaro ahamiyatga molik koʻplab masalalar boʻyicha fikr almashishning samarali mexanizmiga aylangan tashqi siyosat mahkamalari oʻrtasidagi yillik siyosiy maslahatlashuvlar oʻzaro hamkorlikning muhim boʻgʻini hisoblanadi.
Muloqot chogʻida savdo-iqtisodiy, investitsiyaviy va moliyaviy-texnikaviy hamkorlikning bugungi holati hamda istiqbollariga alohida e’tibor qaratildi.
Xitoy Xalq Respublikasi O‘zbekistonning eng yirik savdo va sarmoyaviy sheriklaridan biridir. Mamlakatlarimiz oʻrtasidagi tovar ayirboshlash hajmi 4 milliard AQSh dollaridan, O‘zbekistondagi ustuvor loyihalarga jalb qilingan Xitoy investitsiyalari va kreditlari hajmi 6,5 milliard dollardan oshadi.
Xitoy kompaniyalari va banklari ishtirokida mamlakatimizda Qamchiq dovoni orqali 19 kilometrlik temir yoʻl tunnelini ishga tushirish, Dehqonobod kaliyli oʻgʻitlar zavodi va Qoʻngʻirot soda zavodini qurish, Xorazm viloyatida zamonaviy ekskavator va buldozerlar ishlab chiqarish, telekommunikatsiyalar va axborot texnologiyalarini rivojlantirish singari sanoat va infratuzilma rivoji uchun muhim loyihalar, shuningdek, “Jizzax” erkin iqtisodiy zonasida investitsiyaviy loyihalar amalga oshirilgan.
Bugungi kunda “Angren” erkin iqtisodiy zonasida avtomobil va qishloq xoʻjaligi texnikasi shinalari va konveyyer lentasi ishlab chiqarish zavodini hamda “Navoiyazot” aksiyadorlik jamiyati negizida polivinilxlorid, kaustik soda va metanol ishlab chiqarish majmuasini qurish kabi muhim investitsiyaviy loyihalar amalga oshirilmoqda. Energetika, neft-gaz, irrigatsiya va melioratsiya sohalarida, infratuzilmalarni modernizatsiya qilish borasida va iqtisodiyotning boshqa tarmoqlarida qoʻshma loyihalar tayyorlanmoqda.
Xalqlarimiz oʻrtasidagi doʻstlik va hamkorlik munosabatlarini yanada mustahkamlashga xizmat qilayotgan O‘zbekiston – Xitoy madaniy-gumanitar aloqalariga ham yuqori baho berildi.
XXR tashqi ishlar vaziri Van I samimiy qabul uchun Shavkat Mirziyoyevga minnatdorlik bildirdi. Xitoy rahbariyati O‘zbekiston bilan mamlakatlarimizning uzoq muddatli manfaatlariga mos keladigan barcha istiqbolli yoʻnalishlar boʻyicha sheriklikni bundan buyon ham faol rivojlantirish va mustahkamlashdan, O‘zbekiston Respublikasi va Xitoy Xalq Respublikasining barqarorligi, xavfsizligi, izchil ijtimoiy-iqtisodiy taraqqiyoti yoʻlidagi hamkorlikni davom ettirishdan manfaatdor ekanini ta’kidladi.
O‘zbekiston Respublikasi Prezidenti vazifasini bajaruvchi Shavkat Mirziyoyev Xitoy Xalq Respublikasi Raisi Si Szinpinga mustahkam sogʻlik va ulkan muvaffaqiyatlar, Xitoy xalqiga tinchlik va farovonlik tiladi.